KOŠICE. Španiel Reem a Čech Advee sa v nedeľu prechádzali po Auparku i Hlavnej. Domáci ich zastavovali, fotili sa, aj si "pokecali".
Neboli to bežní cudzinci, ale humanoidné roboty – upútavka organizátorov sympózia o robotike, ktoré sa v nedeľu začalo na Technickej univerzite aj s japonskými expertmi. Tých i roboty vzal sprievodca Milan Kolcun na potulku mestom.
Stoja od 40– do 200–tisíc eur
"Advee chodí aj sám, no musí sa nachystať vopred, aby vedel, kam ide," povedal Stanislav Věchet z Brna o českom robotovi, ktorého v nedeľu ovládal diaľkovo, lebo bol medzi veľa ľuďmi v neznámom teréne.
"Funguje ako reklama na veľtrhoch, v múzeách ako sprievodca, aj ako moderátor galavečera. Ľudia vravia, že vyzerá ako 'Číslo 5 žije' či E. T." Stojí vraj okolo 40-tisíc eur.
Aj druhý robot Reem dokáže poskytovať informácie a usmerňovať ľudí. "Na displeji prehráva videá, rozoznáva reč, plní príkazy, nosí náklad, tancuje ako človek, vie aj rozprávať vtipy či nadávať, len v domácnosti ešte veľmi nepomáha," tvrdí kybernetik z Barcelony.
Robota prenajímajú od 300 eur/deň, predávajú za asi 200-tisíc. Jeden z typov Reema kope penalty.
Foto k článku: Veronika Janušková